Når danskerne skal tjekke netbank, borger.dk eller handle på nettet efter næste år, vil det blive uden at gøre brug af nøglekortet i pap fra NemID.

Papkortet vil nemlig bliver udfaset fra 2021. Det fortæller Adam Lebech, der er vicedirektør i Digitaliseringsstyrelsen.

Udfasningen af kortet sker i forbindelse med, at den næste generation af NemID, nemlig MitID, vil blive indført.

- Når vi indfører MitID fra 2021, så vil vi begynde udfasningen af nøglekortet. Så vil alle danskere blive flyttet til ny løsning, som er en app eller en anden løsning, siger han og tilføjer:

- Der kommer også løsninger for dem, der ikke er trygge ved smartphones, samt blinde og svagtseende.

Læs også : NemID bliver udskiftet om tre år: Nets skal udvikle ny version

Flere skal bruge digital løsning

Styrelsen oplyser, at over 1,8 millioner danskere i dag bruger NemID over app i stedet for papkortet, mens 3,2 millioner danskere, der har et NemID, ikke gør.

- Det er faktisk kun halvandet år siden, at vi lancerede nøgleappen, og vi nærmer os 1,9 millioner unikke brugere. Vi synes, at det har været en fantastisk modtagelse, siger Adam Lebech.

Samtidig ønsker han, at flere danskere går over til den digitale løsning.

- De 3,2 millioner dansker, som ikke bruger nøgleappen, skal vide, at her er der altså et alternativ, der er nemt og sikkert - og som kan gøre hverdagen lidt lettere, siger Adam Lebech.